
Persongalleri

Familien Gregersen

Eivor Gregersen Stahl

Direktør Gustav Gregersen – Eivors far

Hjalmar Gregersen – Eivors bror

Rut Gregersen –Eivors tante, søster av Gustav, bor i Bergen

Familien Eng

Kari Berg – pikenavn Eng

Fru Eva Eng – Karis mor

Sverre Eng – Karis bror, gift med Judith

Ragna Vik – Karis og Sverres mormor

Haakon Berg – Karis og Tormods eldste sønn

Hans Berg – Karis og Tormods yngste sønn

Familien Rosenberg

Judith Rosenberg – gift med Sverre

Doktor Ernst Rosenberg – Judiths far

Sara Rosenberg – Judiths mor

I Tyskland

Mette Enersen – tidligere elskerinne av direktør Gregersen og mor til hans barn, arbeidet som barnepike for herr Ulrich og giftet seg etter hvert med ham. Går under navnet Sigrid Ulrich i Tyskland

Franz Ulrich –Mette Enersens avdøde ektemann. Sentral posisjon i NSDAP, anerkjent doktor, adoptivfar til Mette Enersens datter

Sabine «Oma» Ulrich – Franz Ulrichs mor

Wolfgang «Opa» Ulrich – Franz Ulrichs far

Andre

Tormod Berg – Karis ektemann

Ann McGregor – skotsk kvinne som har fått barn med Tormod Berg, bor sammen med Sverre

Kornelius Larsen – Eivors tidligere kjæreste

Kåre Andersen – norsk nazist som bor hos familien Gregersen

Jon Sørensen – motstandsmann og Karis kamerat

Lisbeth Sørensen – Jons kone fra Fredrikstad

Frøken Ryen – husholderske hos familien Gregersen

Kolonialhandler Fredriksen – innehaver av kolonialforretningen hvor Kari arbeider, arrestert

Ortskommandant Stefan Sandler – tysk leder for Lillestrøm og omegn

Johannes Ruud – politimester i Lillestrøm og Karis biologiske far, gift med Eva Eng

Sonja Ruud – Johannes Ruuds fraskilte kone, bor sammen med ortskommandant Sandler og hans sønn Wilhelm

Marit Ness – Albert Ness’ kone, bor på gården til Eivors onkel og tante

Olai Ness – Alberts og Marits utviklingshemmede sønn, bor på gården til Eivors onkel og tante

Herr Ludwig Stahl – direktør for Operasjon Todt i Norge og Eivors ektemann

Frøken Astrid Abelsen – sekretær på OT-kontoret i Oslo




Slik sluttet forrige bok:

Hun var kommet inn i sentrum av Lillestrøm og gikk bortover gaten. Utenfor alle forretningene ventet kvinner i kø for å handle. Jo mindre mat det var å få tak i, desto lengre ble køene. Noen hadde med seg små krakker som de satt på, andre sto og strikket mens de ventet med den tomme handlekurven over armen.

Kari var glad for at hun slapp å stå slik.

Moren tok seg av det når det var nødvendig, og Kari hadde gjort en avtale med melkemannen om at han satte av rasjonen til Haakon og Hans. Det var egentlig ikke lov, men når Kari selv sto bak disken, var det ikke mange andre måter å gjøre det på. Hun fant frem nøkkelen og gikk opp trappen til forretningen.

Vinduet ut mot gaten var blankpusset. Hun hadde gjort det dagen før.

Hun så sitt eget speilbilde i det og dro litt i håret under skautet. Hun burde ha klippet seg litt. Kanskje moren kunne hjelpe henne med det i kveld?

Det klikket i låsen da hun vred om nøkkelen.

Hun dyttet døren opp og trådte inn.

Før døren gled igjen bak henne, merket hun det.

Lukten av sigarettrøyk.

Hun stivnet til.

Borte i en krok sto det en skikkelse.

Det glødet i sigaretten hans.

Han tok et skritt mot henne, samtidig som en annen tok et skritt frem fra en hylle og stilte seg mellom henne og døren.

Kari kjente at huden nuppet seg av frykt. Det ble vanskelig å puste.

Mannen som kom mot henne, var ingen annen enn herr Wolf.

Og karen som hadde kommet mellom henne og døren, og som med det sperret fluktveien for henne, var en mann ikledd tysk uniform.

Herr Wolf hadde en sigarett i den ene hånden og en pistol i den andre.

Grå røyk sivet mot henne da han snakket.

– Guten Tag, Frau Berg. De er arrestert!

Lillestrøm 7. september 1944

Fredriksens kolonial

Kari hev etter pusten. Hjertet føltes å ha stoppet opp.

Herr Wolf sto urørlig. Kroppen hans var lett fremoverlent, som om han var klar til å bykse mot henne.

Om jeg beveger meg, vil han kaste seg over meg, tenkte hun.

Han minnet henne om et rovdyr som var klar til å gå til angrep.

Det knirket i en av gulvplankene da en mann beveget seg et annet sted i lokalet.

Kari svelget. Hvor mange som var her sammen med herr Wolf, var umulig å vite, men Kari innså at de hindret alle fluktveier.

– Nå, sa herr Wolf, – har De ikke noe å si, Frau Berg? De pleier da ikke å være tom for ord? Blikket hans smalnet. – Eller er det kanskje synet av denne som gjør Dem taus?

Kari hadde ikke sett at han holdt noe i hånden, men nå smalt han det ned i disken bak seg med stor kraft. Gjenstanden ble knust, og trebiter spratt ut i luften.

Kari skvatt av smellet og stirret på trebitene. Hun visste med det samme hva det var.

Den hemmelige skuffen!

Tyskerne måtte ha funnet den under benken på bakrommet!

Herr Wolf trakk noe opp av lommen og holdt det opp mellom to fingre. – Mon tro hva denne vil fortelle oss. Eller kan De kanskje selv fortelle oss det, Frau Berg? Han tok et skritt mot henne da hun fremdeles ikke sa noe. – Si meg, Frau Berg, hva vil jeg finne når jeg spiller av denne?

Kari stirret på mikrofilmen han fremdeles holdt opp foran henne.

Munnen var tørr og halsen trang.

De hadde funnet skuffen og det som hadde ligget i den. De visste at forretningen ble brukt til å videreformidle forbudte nyheter og informasjon.

Hva kom nå til å skje med henne? Og med kurerene som med jevne mellomrom hadde kommet og hentet posten? For ikke å snakke om de som hadde lagt post i skuffen ved nattetider. Var de alle blitt tatt?

Hun hevet blikket og møtte gestapistens blikk. En iskald følelse omsluttet henne. I tyskerens øyne fantes bare ondskap.

Hos Stefan og Sonja

Sonja kneppet igjen kåpen. Det var pent vær, men septembersolen ga ikke like mye varme som den hadde gjort for bare noen uker siden, og hun ville ikke risikere å fryse.

– Er du klar? Hun smilte til Wilhelm, som sto ved siden av henne.

Han smilte bredt og nikket ivrig. – Jeg har vært klar siden i dag tidlig.

Sonja måtte le. Det stemte.

For noen dager siden hadde Stefan kommet hjem med en sykkel som nesten passet til Wilhelm. Den var litt for stor, men ikke større enn at han klarte å sykle på den, og til våren ville trolig gutten ha strukket seg så mye at den passet helt, om den ikke allerede da var blitt for liten.

På grunn av krigen og alt som var skjedd, hadde ikke Wilhelm lært seg å sykle tidligere, og derfor hadde han øvd i gaten utenfor sammen med faren.

Nå var han blitt så god at Sonja hadde foreslått at de skulle pakke med seg niste og ta en lengre sykkeltur, og Wilhelm hadde blitt i fyr og flamme.

– Jeg skulle bare ønske at far også kunne være med, sa han.

– Far må arbeide, vet du, men vi tar en tur i dag, og så kan far være med oss til helgen, eller neste gang han har fri. Kanskje finner vi et fint sted som vi kan vise ham senere?

Wilhelm nikket, tydelig fornøyd med den planen. – Kom, så drar vi.

Hun løftet opp den lille sekken med maten og drikken deres, hektet den på skuldrene og fulgte så etter gutten ut.

En av naboene gikk forbi på fortauet, og Sonja nikket til henne.

Den andre snudde seg demonstrativt vekk.

Sonja så fort på Wilhelm. Han hadde skjønt at naboene ikke var videre begeistret for dem, men hun ville helst spare ham for flest mulig av blikkene.

Kvinnens reaksjon var forventet, og selv om Sonja begynte å bli vant til at folk så bort når hun kom, eller endatil snudde ryggen til henne, så kunne hun ikke unngå å synes at det var leit. Nå dyttet hun disse følelsene bestemt bort. Hun skulle ikke la det få ødelegge denne deilige dagen. Gleden over å se Wilhelm så lykkelig, overskygget alt annet.

– Kom, da! maste Wilhelm fra hushjørnet og vinket utålmodig på henne.

Hun smilte og skyndte seg etter gutten rundt huset og til det vesle skuret like ved.

Hun løftet av kroken som var for høyt oppe på dørbladet til at Wilhelm klarte å nå det, og døren svingte opp.

Inne i skuret var det mørkt, men lyset fra den åpne døren ga dem nok lys til at de kunne se syklene.

Wilhelm grep straks sin og trillet den ut døren.

Sonja tok damesykkelen som sto der, og fulgte etter. Hun hadde fått den av Johannes for mange år siden, men den var blitt langt mindre brukt enn en så fin sykkel egentlig burde ha blitt.

Hun hadde aldri vært særlig interessert i å sykle og foretrakk heller å gå, så sykkelen hadde vært Johannes’ påfunn, og han hadde ønsket at de kunne dra på sykkelturer sammen og sove i telt. Hun hadde ikke hatt videre sansen for teltlivet heller, så det var kun blitt med et par utflukter.

Men nå kom sykkelen til sin rett. Hun håpet bare at det stemte, det som ordtaket sa om at man aldri glemte kunsten å sykle når man først hadde lært seg det.

Ute i solskinnet sto allerede Wilhelm over skrevs på sykkelen sin. Han smilte til henne, men så forsvant smilet brått, og han pekte på sykkelhjulet hennes.

– Dekket ditt er punktert, sa han.

Sonja så ned. Det stemte. Forhjulet på sykkelen var helt flatt.

– Men … Stefan satte jo i stand sykkelen i går, sa hun og tenkte tilbake på hvordan han hadde smurt bremsene og pumpet luft i begge dekkene, slik at alt skulle være klart til dagens tur.

– Det må være et hull i dekket, sukket hun og så for seg hvordan luften måtte ha seget ut gjennom natten.

Wilhelm så skuffet på henne. – Nå kan vi ikke dra på tur, kan vi vel?

– Ikke i dag, dessverre. Din far må lappe dekket først. Jeg aner ikke hvordan man gjør det, eller om vi har det som trengs. Huff, Wilhelm, jeg er så lei for det, la hun til da hun så hvor lei seg han var. – Jeg lover at vi tar en tur så snart sykkelen min er i orden.

– Ja … Wilhelm så ned i bakken foran seg.

Sonja gikk av sykkelen, lente den opp mot gjerdet og gikk bort til gutten. – Jeg skjønner at du er skuffet, sa hun og la en hånd på skulderen hans. – Jeg er skuffet, jeg også, for jeg hadde virkelig gledet meg. Men dette betyr ikke at vi ikke skal på tur, det betyr bare at det ikke blir noen tur i dag.

– Jeg skjønner det, sa Wilhelm.

– Og vaflene smaker like godt her i hagen, fortsatte hun.

– Det gjør de ikke, sa Wilhelm, og Sonja måtte medgi at han hadde rett.

– Nei, kanskje ikke, de ville smakt best hvis vi hadde syklet et stykke, men …

– Kan jeg få lov til å sykle opp til politistasjonen og tilbake? spurte Wilhelm og så opp på henne.

Sonja nølte. – Kanskje du bare kan sykle frem og tilbake her, så kan jeg se deg hele tiden.

– Jeg har jo gjort det mange ganger, sa Wilhelm, – og det er ingen tur, men om jeg sykler til politistasjonen og tilbake, da blir det i alle fall en liten tur, selv om det ikke var det vi hadde planlagt.

Sonja bet seg i leppen. Hun likte ikke tanken på at gutten skulle sykle alene, men samtidig …

– Greit, så sier vi det, men bare opp dit og så direkte hjem igjen, ikke sant?

Wilhelm lyste opp. – Jeg lover.

– Du må sykle forsiktig og holde deg på kanten av veien. Ikke sykle for fort, se deg godt for, og …

Wilhelm lo. – Jeg skal passe meg og gjøre akkurat som far har lært meg.

Sonja smilte og rusket ham i håret. – Det vet jeg at du vil. Jeg er bare redd for deg fordi jeg er så glad i deg.

– Jeg er glad i deg også, og etterpå kan vi spise vafler i hagen, smilte han, satte foten på pedalen og begynte å tråkke bortover veien.

Sonja så etter ham helt til han forsvant rundt en sving.

Da kastet hun et ergerlig blikk på det flate sykkeldekket sitt. Det var da utgjort også!

Hos familien Eng

Eva var ute i hagen sammen med guttene.

Det var nødvendig å stadig luke mellom grønnsakene, slik at de fikk rom og plass til å vokse og bli store, og å høste maten fortløpende, etter hvert som den ble moden.

Det hun luket av ugress, fikk kaninene.

Hun smilte mens hun lot blikket gli over radene av gulrøtter, poteter, kål og løk. De hadde en god avling i år, og det var godt, for med Haakon, som stadig spiste mer, samtidig som det ble mindre og mindre å få i forretningene, var det godt med alt de klarte å dyrke selv.

Hun tenkte med gru tilbake på forrige vinter. Takket være bidragene fra moren og gården i Rælingen hadde de hatt det bedre enn mange andre, selv om det hadde vært snaut, men denne sommeren og høsten hadde ikke moren klart å dyrke stort selv, og naboen som hadde tatt seg av dyrene og åkrene, måtte få en del for jobben. Derfor kunne de ikke belage seg på den samme hjelpen i år.

Det beste ville være om krigen var over før vinteren, men samtidig ville det ikke hjelpe stort på årets matauk.

Hun så fornøyd ned på gulrøttene. Hun hadde sådd en del av frøene i mai, slik de pleide, og deretter en ny runde i juli. Det var disse siste gulrøttene som nå var klare til høsting.

Hun hadde tatt en sjanse da hun gjorde det, for dersom det ikke hadde vært riktig vær og temperaturer, ville de ha tapt mye, men det motsatte hadde skjedd, og ved å lagre dem riktig i kjelleren, ville de nå ha gulrøtter langt utover året.

– Jeg hjelper mormor, sa Haakon fornøyd og grep tak i de grønne bladene som vokste opp fra en gulrot.

– Det er fint at jeg har deg, Haakon, sa Eva varmt. – Hva skulle jeg ha gjort uten deg?

Gutten klemte fingrene rundt de grønne bladene og dro til. Det lød et lite knepp da noen av de tynne stilkene røyk. Haakon ramlet bakover og havnet på rumpa, mens gulroten sto igjen i jorda.

– Den ville visst ikke opp, sa Eva og lo.

Haakon ristet på hodet. – Den var dum.

– Det var den. Men se her. Ta denne du, den tror jeg er bedre, sa Eva og ledet oppmerksomheten hans mot en mindre gulrot, som ganske sikkert var lettere å dra opp.

Heldigvis var den det, og Haakon var fornøyd da han la gulroten i kurven. Selv fikk Eva lirket opp den Haakon først hadde prøvd seg på. – Se så stor denne er, sa hun og holdt den opp for Haakon. – Dette tror jeg er den største gulroten vi har hatt, og da er det ikke så rart at du ikke klarte å få den opp, for den klorte seg jo fast.

Haakon nikket alvorlig, før ansiktet hans lyste opp i et stort smil. – Den blir sikkert god å spise.

– Det tror jeg absolutt, sa Eva og ble samtidig oppmerksom på en stemme som ropte navnet hennes.

– Fru Eng!

Hun kikket seg omkring.

– Fru Eng? Er du bak i hagen?

Eva svarte bekreftende på det, samtidig som Lisbeth kom til syne rundt hushjørnet.

Eva ble straks på vakt. Det syntes på lang avstand at Lisbeth ikke kom med gode nyheter. Det pene ansiktet røpet både redsel og sorg.

Eva tok et skritt frem og åpnet munnen for å spørre hva det gjaldt, men det var som om hele kroppen enset at Lisbeth kom til å si noe hun ikke ville høre, og hun fikk ikke frem en lyd.

– Fru Eng, sa Lisbeth og kom mot henne. – Det gjelder Kari … hun er …

Eva registrerte vagt at gulroten gled ut av hånden hennes.

Haakon sa noe, men hun oppfattet ikke hva det var.

Det eneste hun maktet, var å stirre på kvinnen foran seg.

Uansett hva Lisbeth kom til å si, visste hun at hun ikke ville høre det. Hun ville holde hendene for ørene og stenge det ute. Hun ville ikke vite det. Hun ville ikke ha dårlige nyheter. Ikke om datteren!

Hun ville stanse Lisbeth fra å snakke da hun åpnet munnen, men det gikk naturligvis ikke.

– Kari ble arrestert i Fredriksens kolonial for en halv time siden.

Eva ble isende kald i hele kroppen og klarte ikke å stanse det tynne skriket som presset seg opp.

